ส่วนที่ 1

ข้อมูลสรุป (Executive Summary)

-   บริษัทหลักทรัพย์ กิมเอ็ง (ประเทศไทย) จำกัด (มหาชน) เดิมชื่อ “บริษัทหลักทรัพย์ นิธิภัทร
    จำกัด” จดทะเบียนจัดตั้งขึ้นเมื่อวันที่ 3 เมษายน 2539 ด้วยทุนจดทะเบียนเริ่มแรก 1,000
    ล้านบาท
    การจัดตั้งบริษัทเป็นผลมาจากการแยกการประกอบธุรกิจเงินทุนและการประกอบธุรกิจหลักทรัพย์ออกจากกันของบริษัทเงินทุนหลักทรัพย์
    นิธิภัทร จำกัด (มหาชน) ด้วยการจัดตั้งและถือหุ้นร้อยละ 99.99
    ของหุ้นที่จำหน่ายได้แล้วทั้งหมดในบริษัทหลักทรัพย์ นิธิภัทร จำกัด และเมื่อวันที่ 14 สิงหาคม
    2539 บริษัทหลักทรัพย์ นิธิภัทร จำกัด ได้รับโอนสินทรัพย์และหนี้สินที่เกี่ยวกับธุรกิจหลักทรัพย์
    รวมทั้งการเป็นสมาชิกตลาดหลักทรัพย์แห่งประเทศไทย หมายเลข 42
    จากบริษัทเงินทุนหลักทรัพย์ นิธิภัทร จำกัด
    โดยได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
    (ก.ล.ต.) และเริ่มประกอบธุรกิจหลักทรัพย์ตั้งแต่นั้นเป็นต้นมา

-   บริษัทหลักทรัพย์ กิมเอ็ง (ประเทศไทย) จำกัด (มหาชน) ประกอบธุรกิจหลักทรัพย์
    โดยได้รับใบอนุญาตจากกระทรวงการคลังให้ประกอบธุรกิจหลักทรัพย์ 4 ประเภท ได้แก่
    การเป็นนายหน้าซื้อขายหลักทรัพย์ การค้า หลักทรัพย์ การจัดจำหน่ายหลักทรัพย์
    และการเป็นที่ปรึกษาการลงทุน ทั้งนี้บริษัทเป็นสมาชิกตลาดหลักทรัพย์แห่งประเทศไทยหมายเลข
    42 นอกจากนี้บริษัทยังดำเนินธุรกิจอื่นๆที่เกี่ยวข้องสนับสนุนธุรกิจหลักทรัพย์ ได้แก่
    ธุรกิจวาณิชธนกิจ ธุรกิจด้านตราสารหนี้
    ตลอดจนบริษัทยังได้รับความเห็นชอบจากสำนักงานคณะกรรรมการกำกับหลักทรัพย์และตลาดหลักทรัพย์ในการประกอบธุรกิจที่ปรึกษาทางการเงิน
    การเป็นนายทะเบียนหลักทรัพย์ และทั้งนี้
    บริษัทกำลังอยู่ระหว่างการเตรียมการทำธุรกิจตราสารใบสำคัญแสดงสิทธิอนุพันธ์
    และขอใบอนุญาตการประกอบธุรกิจการเป็นผู้จัดการกองทุนส่วนบุคคล (Private Fund)

-   เมื่อเดือน ธันวาคม 2545 บริษัทได้จำหน่ายหุ้นเพิ่มทุนจำนวน 167,227,171 หุ้น
    ในราคาหุ้นละ 5 บาท ให้กับ บริษัท กิมเอ็ง โฮลดิ้ง จำกัด โดยได้รับเป็นเงินสดจำนวน
    570.66 ล้านบาท และรับชำระเป็นหุ้นสามัญของบริษัทหลักทรัพย์ หยวนต้า (ประเทศไทย)
    จำกัด (ปัจจุบันได้เปลี่ยนชื่อเป็น บริษัทหลักทรัพย์ นครหลวงไทย จำกัด) จำนวน
    21,087,892 หุ้น มูลค่ารวม 265.47 ล้านบาท
    ทำให้บริษัทถือหุ้นในหยวนต้าคิดเป็นสัดส่วนร้อยละ 92.7329 ของหุ้นที่จำหน่ายได้แล้วทั้งหมด
    โดยการรับชำระเป็นหุ้นสามัญของหยวนต้าเป็นไปเพื่อปรับโครงสร้างสำหรับการเพิ่มทุนให้มีความชัดเจนและเพื่อไม่ให้มีความขัดแย้งกันทางผลประโยชน์
    (Conflict of Interest) โดยเป็นการแก้ไขปัญหาไม่ให้ผู้ถือหุ้น
    ถือหุ้นในธุรกิจซึ่งอาจมีการแข่งขันกันได้ อย่างไรก็ตามเมื่อวันที่ 7 มกราคม 2546
    บริษัทได้จำหน่ายหุ้นที่ถืออยู่ทั้งหมดให้แก่ธนาคาร นครหลวงไทย จำกัด (มหาชน) ที่ราคา
    274.84 ล้านบาท โดยราคาดังกล่าวคำนวณจากมูลค่าสุทธิทางบัญชี ณ วันที่ 31 ธันวาคม
    2545 หลังการปรับปรุง บวกด้วย premium จำนวนหนึ่ง

-   ตามมติที่ประชุมวิสามัญผู้ถือหุ้นประจำปี 2546 ของบริษัท เมื่อวันที่ 10 กรกฎคม 2546
    ได้มีมติให้ลดทุนจดทะเบียนของบริษัทจำนวน 413.86 ล้านบาท จาก 2,750 ล้านบาท เหลือ
    2,336.14 ล้านบาท และได้มีมติเพิ่มทุนจดทะเบียนของบริษัทโดยออกหุ้นสามัญใหม่จำนวน
    92,772,829 หุ้น มูลค่าหุ้นละ 5 บาท รวมเป็นทุนจดทะเบียนจำนวน 2,800 ล้านบาท
    แบ่งเป็นหุ้นสามัญจำนวน 560,000,000 หุ้น
    และพิจารณาจัดสรรหุ้นเพิ่มทุนของบริษัทดังกล่าวดังนี้

    -   จำนวน 30,000,000 หุ้น เสนอขายให้แก่กรรมการ ผู้บริหาร พนักงาน ผู้มีอุปการคุณ
        และ/หรือ พันธมิตรทางธุรกิจของบริษัท

    -   จำนวน 20,000,000 หุ้น เสนอขายแก่กรรมการ ผู้บริหาร และพนักงานของบริษัท

    -   จำนวน 42,772,829 หุ้น เสนอขายแก่ประชาชนทั่วไป

-   เมื่อวันที่ 29-31 ตุลาคม และ 3 พฤศจิกายน 2546
    บริษัทได้ขายหุ้นสามัญเพิ่มทุนที่ออกใหม่ให้แก่พนักงานซึ่งได้จองซื้อเป็นจำนวน 25,000,000 หุ้น
    ในราคาตามมูลค่าที่ตราไว้หุ้นละ 5
    บาทโดยหุ้นจำนวนนี้ได้ถูกกำหนดระยะเวลาห้ามทำการขายหุ้นเป็นระยะเวลา 2 ปี
    นับตั้งแต่วันที่หุ้นของบริษัทเข้าทำการซื้อขายในตลาดหลักทรัพย์ฯ ทั้งนี้
    เป็นไปตามเงื่อนไขของตลาดหลักทรัพย์

-   เมื่อวันที่ 20-21 และ 24 พฤศจิกายน 2546 บริษัทได้ขายหุ้นสามัญเพิ่มทุนที่ออกใหม่ ดังนี้

    -   จำนวน 19,256,329 หุ้น
        ขายให้แก่พนักงานตามโครงการเสนอขายหลักทรัพย์ต่อกรรมการ ผู้บริหาร และพนักงาน
        (ESOP) ในราคาเท่ากับราคาที่เสนอขายให้ประชาชน (IPO Price) หุ้นละ 14.30
        บาท

    -   จำนวน 33,516,500 หุ้น ขายให้แก่ประชาชนทั่วไปในราคาหุ้นละ 14.30 บาท

-   เมื่อวันที่ 20-21 และ 24 พฤศจิกายน 2546
    ในคราวเดียวกันกับที่บริษัทเสนอขายหุ้นสามัญเพิ่มทุนที่ออกใหม่ บริษัท กิมเอ็ง โฮลดิ้งส์ จำกัด
    ผู้ถือหุ้นใหญ่ของบริษัทได้เสนอขายหุ้นสามัญเดิมของบริษัท ดังนี้

    -   จำนวน 20,000,000 หุ้น ในราคาเท่ากับราคาที่เสนอขายให้ประชาชน (IPO Price)
        หุ้นละ 14.30 บาท ซึ่งพนักงานได้จองซื้อเป็นจำนวน 18,467,400 หุ้น

    -   จำนวน 61,532,600 หุ้น ให้แก่ประชาชนทั่วไปในราคา 14.30 บาท

-   เมื่อวันที่ 3 ธันวาคม 2546
    บริษัทได้เข้าเป็นบริษัทจดทะเบียนในตลาดหลักทรัพย์แห่งประเทศไทย
    และหุ้นสามัญของบริษัทได้เข้าทำการซื้อขายในตลาดหลักทรัพย์แห่งประเทศไทยเป็นวันแรก

-   เมื่อวันที่ 22 ธันวาคม 2546 บริษัทได้เปิดสำนักงานสาขาในจังหวัดนครราชสีมา เป็นแห่งที่ 2
    นับเป็นสำนักงานสาขาลำดับที่ 32 ของบริษัท

-   สำหรับปี 2546 บริษัทมีส่วนแบ่งตลาดของมูลค่าการซื้อขายหลักทรัพย์ร้อยละ 11.44
    ซึ่งมีผลให้รายได้จากการซื้อขายหลักทรัพย์ปรับตัวเพิ่มขึ้นเป็น 2.5 พันล้านบาทใน 9
    เดือนแรกของปีงบการเงิน 2546/2547 จาก 802.3 ล้านบาทใน 9
    เดือนแรกของปีงบการเงิน 2545/2546

-   ในปี 2545/2546 สิ้นสุด 31 มีนาคม 2546 บริษัทมีสินทรัพย์รวม 3,034.46 ล้านบาท
    หนี้สินรวม 821.23 ล้านบาท ส่วนของผู้ถือหุ้น 2,213.22 ล้านบาท และมีกำไรสุทธิ 258.02
    ล้านบาท ในขณะที่ปี 2546 สิ้นสุด 31 ธันวาคม 2546 บริษัทมีสินทรัพย์รวม 10,372.56
    ล้านบาท หนี้สินรวม 6,638.37 ล้านบาท ส่วนของผู้ถือหุ้น 3,734.19 ล้านบาท
    และมีกำไรสุทธิ 893.78 ล้านบาท

(ผู้ลงทุนควรอ่านรายละเอียดข้อมูลในส่วนที่ 2 ก่อนการตัดสินใจลงทุนในหลักทรัพย์)